text: Kort før klokken otte fredag aften blev Nordjyllands Beredskab kaldt ud til en melding om brand på Aalborg Portland. Det var i en kulmølle, den var gal. Først efter knap halvanden times slukningsarbejde med to biler og syv mænd er beredskabet ved at have fået bugt med flammerne. - Det er meget kompliceret at slukke sådan en brand. Vi har fået god hjælp af fabrikkens ansatte. Vi havde ikke kunnet klare det alene, siger Søren Korsgaard, der er indsatsleder ved Nordjyllands Beredskab. De ansatte har blandt andet hjulpet brandfolkene med at komme ind i anlægget. Aalborg Portlands teknikere skal nu finde ud af, hvor omfattende skaderne på kulmøllen er. - Der er potentielt skader for mange tusinde kroner, siger Søren Korsgaard. Det er stadig uvist, hvorfor branden er startet.
summary: Nordjyllands Beredskab har fredag aften kæmpet med at slukke en brand i en kulmølle på Aalborg Portland.